Direktiva Sveta

z dne 21. decembra 1988

o četrti spremembi Direktive 76/768/EGS o približevanju zakonodaje držav članic v zvezi s kozmetičnimi izdelki

(88/667/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti in zlasti člena 100a Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker zaporedne spremembe prilog Direktive 76/768/EGS [4], kakor je bila nazadnje spremenjena z Direktivo 88/233/EGS [5], zahtevajo prilagoditev določb direktive;

ker so izkušnje, pridobljene od sprejetja Direktive 76/768/EGS, pokazale, da je treba izboljšati določbe o označevanju in da je rok, predpisan v členu 12(2), nezadosten,

SPREJEL NASLEDNJO DIREKTIVO:

Člen 1

Direktiva 76/768/EGS se spremeni, kakor sledi:

1. Člen 1, odstavek 3 se nadomesti z:

"3. Kozmetični izdelki, ki vsebujejo eno od snovi, naštetih v Prilogi V, se izključijo s področja uporabe te direktive. Države članice lahko v zvezi s temi izdelki sprejmejo predpise, za katere menijo, da so potrebni."

2. Točki (c) in (d) člena 4 se nadomestita z naslednjim:

"(c) barvila, razen tistih, naštetih v delu 1 Priloge IV, razen kozmetičnih izdelkov, ki vsebujejo barvila, namenjena izključno za barvanje las;

(d) barvila, našteta v delu 1 Priloge IV in brez upoštevanja določenih pogojev, razen kozmetičnih izdelkov, ki vsebujejo barvila, namenjena izključno za barvanje las."

3. Člen 5 se nadomesti z naslednjim:

"Člen 5

Države članice dovolijo trženje kozmetičnih izdelkov, ki vsebujejo:

(a) snovi, naštete v delu 2 Priloge III in ki so v skladu z določenimi omejitvami in pogoji, do datumov v stolpcu (g) tiste priloge;

(b) barvila, našteta v delu 2 Priloge IV in ki so v skladu z določenimi omejitvami in pogoji, do datumov sprejetja, navedenih v tisti prilogi;

(c) konzervanse, naštete v delu 2 Priloge VI in ki so v skladu z določenimi omejitvami in pogoji do datumov, navedenih v stolpcu (f) tiste priloge. Nekatere od teh snovi se lahko uporabijo v drugih koncentracijah za posebne namene, ki so očitni iz predstavitve izdelka;

(d) UV-filtre, naštete v delu 2 Priloge VII in ki so v skladu z določenimi omejitvami in pogoji, do datumov sprejetja v stolpcu (f) te priloge.

Od teh datumov naprej se snovi, barvila, konzervansi in UV-filtri:

- dokončno dovolijo, ali

- dokončno prepovejo (Priloga II), ali

- odobrijo za obdobje, določeno v delu 2 prilog III, IV, VI in VII, ali

- zbrišejo iz vseh prilog na podlagi rezultatov razpoložljivih znanstvenih informacij ali zato, ker niso več v uporabi."

4. Člen 6 se nadomesti z naslednjim:

"Člen 6

1. Države članice sprejmejo vse potrebne ukrepe, da se kozmetični izdelki tržijo samo, če so na zunanji in notranji embalaži v neizbrisni, lahko čitljivi in vidni pisavi napisani naslednji podatki:

(a) ime ali naziv in naslov ali sedež proizvajalca ali osebe, odgovorne za dajanje na trg kozmetičnega izdelka, ki ima sedež v Skupnosti. Ti podatki so lahko skrajšani, če okrajšava še vedno omogoča splošno prepoznavanje podjetja. Države članice lahko predpišejo, da je za izdelke, proizvedene zunaj Skupnosti, navedena država izvora;

(b) nominalno vsebino ob času pakiranja, navedeno z maso ali s prostornino, razen pri embalaži, ki vsebuje manj kakor pet gramov ali pet mililitrov, brezplačne vzorce in zavojčke za enkratno uporabo; za predpakirane izdelke, ki se običajno prodajajo kot komplet izdelkov, pri katerih podrobnosti o masi ali prostornini niso pomembne, ni treba navesti vsebine, če je na embalaži navedeno število kosov. Teh podatkov ni treba navesti, če se število kosov zlahka vidi skozi embalažo ali če se izdelek običajno prodaja samo posamično;

(c) najkrajši rok uporabnosti. Datum najkrajšega roka uporabnosti kozmetičnega izdelka je datum, do katerega ta izdelek, shranjen pod ustreznimi pogoji, še izpolnjuje svojo prvotno funkcijo in zlasti do katerega še ostane v skladu s členom 2.

Najkrajši rok uporabnosti se označi z besedami: "Uporabno najmanj do…", ki jim sledi:

- datum, ali

- podrobnosti o tem, kje na embalaži je datum označen.

Po potrebi je lahko tem podatkom dodana še navedba pogojev hrambe, ki morajo biti izpolnjeni, da je zagotovljeno navedeno trajanje.

Datum se jasno izrazi in je sestavljen iz meseca in leta v tem zaporedju. Za izdelke, katerih najkrajši rok uporabnosti presega 30 mesecev, ni obvezna navedba roka uporabnosti;

(d) posebni varnostni ukrepi, ki jih je treba upoštevati pri uporabi, zlasti tisti, ki so našteti v stolpcu "Pogoji za uporabo in opozorila, ki morajo biti natisnjena na nalepki" v prilogah III, IV, VI in VII, ter morajo biti na embalaži, pa tudi vsa posebna varnostna opozorila o kozmetičnih izdelkih za poklicno uporabo, zlasti v frizerstvu. Kadar to zaradi praktičnih razlogov ni mogoče, morajo biti ta opozorila na priloženem lističu, na embalaži pa natisnjena okrajšana opozorila, ki uporabnika napotijo na navedena opozorila;

(e) serijska številka proizvodnje ali referenčna številka za identifikacijo blaga. Kadar je to iz praktičnih razlogov nemogoče, ker so kozmetični izdelki premajhni, morajo biti taka opozorila navedena samo na embalaži.

2. Za kozmetične izdelke, ki niso predpakirani, ki so pakirani na kraju prodaje na zahtevo kupca ali pa so predpakirani za takojšnjo prodajo, države članice sprejmejo predpise za navedbo podatkov, predvidenih v odstavku 1.

3. Države članice sprejmejo vse potrebne ukrepe za zagotovitev, da označevanje, dajanje v promet in oglaševanje kozmetičnih izdelkov, besedila, imena, blagovne znamke, slike ter simbolične in druge oznake niso uporabljeni tako, da bi bilo videti, da imajo izdelki značilnosti, ki jih v resnici nimajo."

5. Člen 12(2) se nadomesti z:

"2. Komisija se bo čim prej posvetovala z zadevnimi državami članicami in takoj dala svoje mnenje ter sprejela ustrezne ukrepe."

6. Del 2 Priloge III postane del 1 Priloge IV.

7. Del 1 Priloge IV postane del 2 Priloge III.

Člen 2

1. Države članice sprejmejo vse potrebne ukrepe, da od 1. januarja 1992 niti proizvajalci niti uvozniki s sedežem v Skupnosti ne dajejo na trg izdelkov, katerih etikete ne ustrezajo zahtevam te direktive.

2. Države članice sprejmejo vse potrebne ukrepe, da se izdelki iz odstavka 1, po 31. decembru 1993 več ne prodajajo ali drugače dajejo končnemu potrošniku.

Člen 3

1. Države članice uveljavijo zakone in druge predpise, potrebne za uskladitev s to direktivo, najpozneje do 31. decembra 1989. O tem takoj obvestijo Komisijo.

2. Države članice sporočijo Komisiji besedila določb nacionalne zakonodaje, sprejete na področju, ki ga zajema ta direktiva.

Člen 4

Ta direktiva je naslovljena na države članice.

V Bruslju, 21. decembra 1988

Za Svet

Predsednik

V. Papandreou

[1] UL C 86, 1.4.1987, str. 3.

[2] UL C 122, 9.5.1988, str. 80, in Sklep z dne 14. decembra 1988 (še ni objavljen v Uradnem listu).

[3] UL C 319, 30.11.1987, str. 5.

[4] UL L 262, 27.9.1976, str. 169.

[5] UL L 105, 26.4.1988, str. 11.

--------------------------------------------------